Slovenská obchodná inšpekcia vykonala na základe plánu práce na 1. polrok 2015 kontrolu bezpečnosti a značenia vytypovaných sortimentných skupín osobných ochranných prostriedkov (ďalej len OOP). Celoslovenská kontrolná akcia prebiehala v období marec až máj 2015 a týkala sa  nielen OOP nachádzajúcich sa v ponuke trhu ale aj dovážaných  OOP, ktoré sa kontrolovali priamo na hraniciach,  na vstupe na jednotný trh EÚ.

          Obsahom kontrol bolo plnenie požiadaviek vyplývajúcich z Nariadenia vlády SR          č. 35/2008 Z. z. v znení neskorších predpisov a harmonizovaných technických noriem, v ktorých sú konkretizované požiadavky na označovanie a poskytovanie informácií              pre používateľov. Pri podozrení na nebezpečnosť alebo nezhodu vlastností s technickými požiadavkami boli súčasťou kontroly aj odbery vzoriek.   

	Predmetom kontroly boli OOP určené pre bežných spotrebiteľov, používané na ochranu pri práci v záhrade, v domácej dielni, pri športových a voľnočasových aktivitách nasledovných sortimentných skupín:
-	ochranné rukavice určené len pre minimálne riziká;
-	ochranné rukavice proti mechanickým rizikám;
-	slnečné okuliare;
-	prilby pre cyklistov a používateľov skejtbordov a kolieskových korčúľ.

Výsledky kontroly

Kontrola výrobkov vstupujúcich na jednotný trh EÚ

	V sledovanom období zaslali colné úrady na inšpektoráty SOI 4 hlásenia o dovoze vytypovaných OOP. 
Dve hlásenia o dovoze ochranných rukavíc sa týkali druhov, ktoré nepatria do kompetencie SOI, resp. neboli určené k ďalšiemu predaju. Na základe 1 hlásenia o dovoze cyklistických prílb vykonali inšpektori SOI kontrolu dovážaných výrobkov a keďže nevykazovali žiadne prvky nezhody, inšpektorát vydal záväzné stanovisko na prepustenie výrobkov do režimu voľný obeh. Jedno hlásenie obdržal inšpektorát aj k dovozu slnečných okuliarov. Na 119 kusov výrobkov vydal inšpektorát záväzné stanovisko neprepustiť do režimu voľný obeh, pretože predmetné výrobky neboli označené v zhode s technickými požiadavkami podľa príslušných harmonizačných predpisov. Po doplnení požadovaných údajov dovozcom na základe relevantných dokumentov boli výrobky prepustené do režimu voľný obeh.  

Kontrola na trhu

1. Kontrola značenia a informácií pre spotrebiteľov

	Inšpektori SOI kontrolovali či OOP, ktoré sú v ponuke pre spotrebiteľa, majú označenie CE, či sú označené všetkými údajmi v zmysle harmonizovaných STN EN a či obsahujú všetky informácie pre používateľov. 

V sledovanom období vykonali inšpektori v prevádzkových jednotkách celkom 427 kontrol, z toho:
-	180 kontrol na ochranné rukavice;
-	155 kontrol na slnečné okuliare;
-	  92 kontrol na cyklistické prilby.  

Inšpektori zistili nedostatky celkom u 556 druhov OOP v celkovej hodnote 28 219,60 Eur. Členenie druhov so zisteným nedostatkom podľa jednotlivých sortimentných skupín OOP bolo nasledovné: 
-	ochranné rukavice: 151 druhov v hodnote 1115,77 Eur
-	slnečné okuliare: 332 druhov v hodnote 20 675,53 Eur
-	cyklistické prilby: 73 druhov v hodnote 6 428,31 Eur

Konkrétne zistenia pre jednotlivé sortimentné skupiny OOP sú uvedené v tabuľkách:

Ochranné rukavice - Zistený nedostatok	Počet druhov	Hodnota v Eurách	
Bez označenia CE, resp. jeho  nesprávny tvar	16	4 182,28	
Chýbajúce údaje značenia	87	7 496,43	
Chýbajúce informácie pre používateľov	82	3 303,88	
Informácie neuvedené v štátnom jazyku	24	1 736,24	

Slnečné okuliare – Zistený nedostatok	Počet druhov	Hodnota v Eurách	
Bez označenia CE, resp. jeho nesprávny tvar	   9	183,92	
Chýbajúce údaje značenia	282	     12 671,27	
Chýbajúce informácie pre používateľov	133	8 641,45	
Informácie neuvedené v štátnom jazyku	 26	1 938,30	

Cyklistické prilby – Zistený nedostatok	Počet druhov	Hodnota v Eurách	
Bez označenia CE, resp. jeho nesprávny tvar	8	283,19	
Chýbajúce údaje značenia	53	      2 859,55	
Chýbajúce informácie pre používateľov	44	      4 225,67	
Informácie neuvedené v štátnom jazyku	28	      2 078,69	

Poznámka: vzhľadom na to, že niektoré druhy kontrolovaných OOP vykazovali súbežne viaceré   
                   nedostatky v označovaní a poskytovaní informácií počet druhov a hodnota nekorešponduje so    
                  sumárnym počtom druhov s nedostatkami.

Ochranné rukavice

Najviac nedostatkov bolo zistených pri kontrole požiadaviek na značenie a poskytovanie informácií. Podľa STN EN 420 + A1 musia byť údaje značenia uvedené na každej rukavici. Ak ide o rukavice na ochranu proti mechanickým rizikám musia byť na každej rukavici uvedené stupne odolnosti proti odieraniu, prerezaniu čepeľou, ďalšiemu trhaniu a prepichnutiu spolu s piktogramom pre mechanické riziká (kladivko). Ak sú rukavice  určené len pre minimálne riziká, musí byť táto informácia pre používateľa vždy uvedená v každom balení rukavíc. V prípade zistených nedostatkov podľa §6 zákona č. 128/2002 Z. z. v znení neskorších predpisov uložili inšpektori opatrenia na zákaz predaja a dodávky do ich odstránenia na 27 druhov ochranných rukavíc v hodnote 2 278, 13 Eur. Kontrolované subjekty prijali dobrovoľné opatrenia na odstránenie zistených nedostatkov na 124 druhov ochranných rukavíc v hodnote 8 837,64 Eur.
Slnečné okuliare 

Pri kontrole slnečných okuliarov inšpektori zistili, že vo väčšine prípadov sú okuliare označené základnými údajmi, ktorými sú označenie CE a kategória filtra, ktorá závisí od rozsahu svetelnej priepustnosti, teda aj od farby filtra. Na okuliaroch však často chýbal údaj o výrobcovi a ďalšie doplňujúce informácie v zmysle STN EN 1836 + A1, resp. STN EN ISO 12312-1, ako napr. typ filtra a upozornenie, že okuliare nie sú vhodné pri riadení motorového vozidla a na používanie v cestnej premávke. Na odstránenie zistených nedostatkov uložili inšpektori opatrenia podľa §6 zákona č. 128/2002 Z. z. v znení neskorších predpisov, ktorými zakázali predaj a dodávku do ich odstránenia celkom  pri 70 druhoch slnečných okuliarov v hodnote 8 547,21 Eur. Kontrolované subjekty dobrovoľne odstránili zistené nedostatky na 262 druhov slnečných okuliarov v hodnote 12 128,31 Eur.

Cyklistické prilby  

Prilby pre cyklistov a používateľov skejtbordov boli výrobky, u ktorých sa z kontrolovaných skupín OOP nedostatky vyskytovali v najmenšom rozsahu. Najčastejším nedostatkom bolo chýbajúce upozornenie v zmysle STN EN 1078, že prilbu nesmú používať deti pri šplhaní alebo podobných činnostiach, pri ktorých hrozí riziko uškrtenia/obesenia, keď sa dieťa zachytí o prilbu. Na odstránenie zistených nedostatkov uložili inšpektori povinné opatrenia podľa §6 zákona č. 128/2002 Z. z. v znení neskorších predpisov na 21 druhov cyklistických prílb v hodnote 2 598,68 Eur. V prípade 52 druhov cyklistických prílb v hodnote 3 829,63 Eur kontrolované subjekty odstránili nedostatky dobrovoľne.

2. Kontrola bezpečnosti a zhody na odobratých vzorkách OOP

Za účelom overenia bezpečnosti a zhody s technickými požiadavkami inšpektori odobrali celkom 26 druhov OOP, z toho bolo 9 druhov ochranných rukavíc, 12 druhov slnečných okuliarov a 5 druhov cyklistických prílb. Z uvedeného počtu  nevyhovelo 18 druhov, čo predstavuje 69,2%, pričom nevyhovujúcich bolo 7 druhov ochranných rukavíc, 10 druhov slnečných okuliarov a 1 druh cyklistickej prilby. Dva druhy z nevyhovujúcich výrobkov, konkrétne 1 druh ochranných rukavíc a 1 druh cyklistickej prilby, predstavovali pre používateľa závažné riziko ohrozenia zdravia a boli klasifikované ako nebezpečné výrobky. 
Požiadavky na výrobky podľa harmonizovaných STN EN sa overovali v akreditovaných skúšobniach.

Ochranné rukavice
Vzhľadom na to, že jednou z požiadaviek na overenie bezpečnosti a zhody vlastností s technickými požiadavkami bolo skúšanie obsahu šesťmocného chrómu, predmetom odberu boli ochranné rukavice zhotovené z usne alebo kombinácie materiálu useň a textil. Okrem toho sa na rukaviciach overovalo, či deklarované stupne ochrany proti mechanickým rizikám zodpovedajú skutočnosti. Z 9 skúšaných druhov ochranných rukavíc 7 druhov nevyhovelo hodnotených požiadavkám. Nadlimitný obsah šesťmocného chrómu, ktorý je klasifikovaný ako kožný alergén, bol zistený u 1 druhu. V usňovom materiáli z ktorého boli zhotovené ochranné rukavice označené ako GANTS MOTOCULTURE bolo zistené prekročenie limitnej hodnoty 3 mg/kg. Uvedený druh ochranných rukavíc, ktorý bol klasifikovaný ako nebezpečný výrobok, bol stiahnutý z trhu SR a vzhľadom na závažnosť rizika bude nahlásený do systému RAPEX. U 6 druhov ochranných rukavíc bolo skúšaním zistené, že nedosahujú ten stupeň odolnosti proti mechanickým rizikám, ktorý je na nich značený. Napríklad pri ochranných rukaviciach KALA vzor 0004-00 bola pri skúške potrebná nižšia sila na ich pretrhnutie, ako by mala byť podľa značeného stupňa odolnosti proti ďalšiemu trhaniu. Ochranné rukavice GEBOL 709215 sa prederavili pri menšom počte cyklov ako deklaroval výrobca podľa uvedeného stupňa odolnosti proti odieraniu. Hodnoteným stupňom odolnosti proti mechanickým rizikám nevyhoveli ani ochranné rukavice VM® 1020R, STRED PRO® 313489, LOBSTER 108112 a FALCO   0002-06.  Kontrolované subjekty prijali dobrovoľné opatrenia, na základe ktorých vykonali nápravu a zabezpečili správne označenie predmetných ochranných rukavíc.

Slnečné okuliare
Na odobratých vzorkách slnečných okuliarov sa overovala správnosť uvedenej kategórie filtra. Teda či sú okuliare značené kategóriu filtra podľa skutočnej hodnoty činiteľa svetelnej priepustnosti, či je činiteľ svetelnej priepustnosti rovnomerný a či slnečné okuliare zodpovedajú požiadavkám na rozpoznávanie signálnych svetiel a sú vhodné na riadenie motorového vozidla aj za súmraku. 
Z celkového počtu 12 druhov skúšaných vzoriek len 2 druhy vyhoveli vo všetkých hodnotených parametroch. Na základe výsledkov merania činiteľa svetelnej priepustnosti malo až 9 druhov nesprávne uvedenú kategóriu filtra. Všetky skúšané vzorky mali značenú kategóriu filtra 3, pričom v skutočnosti zodpovedali kategórii 2 a v jednom prípade dokonca kategórii 1. Okrem toho 5 druhov z týchto okuliarov nevyhovelo požiadavke na rozpoznávanie signálnych svetiel, teda nie sú vhodné na vedenie motorového vozidla a v cestnej premávke. Ďalšie 3 druhy boli nevhodné na vedenie motorového vozidla za súmraku. Pri šetrení týchto druhov (GRAVITY 8026, GLORIA TM096, FANDIA 1064, XDSS KML 8217, C&A 00088-179813, KIK 72861138, PINKY SUN A60537, KEEN 25241 a NIGT SIGHT A 10001) boli kontrolovaným osobám uložené povinné opatrenia na zákaz predaja a distribúcie predmetných slnečných okuliarov. Šetrenie t. č. pokračuje až k subjektom zodpovedným za ich uvedenie na trh SR s cieľom zabezpečiť nápravu správneho označenia a uvedenia informácií pre používateľov.

Prilby pre cyklistov a používateľov skejtbordov a kolieskových korčúľ
Na odobratých vzorkách sa podľa STN EN 1078 + A1 skúšali funkčné vlastnosti prilby – odolnosť systému upnutia, schopnosť tlmenia nárazu a pevnosť systému upnutia prilby. Z celkového počtu 5 skúšaných druhov vyhoveli 4 druhy (TOP QUATRO, TESCO Y-03, HUDORA art.84086 a model 0901-10 z Kauflandu). Cyklistická prilba model QUADRA nevyhovela skúške upevňovacieho systému, počas skúšky došlo k zošmyknutiu prilby zo skúšobnej hlavy následkom vytrhnutia upevňovacieho systému z prilby. Pri praktickom používaní prilby teda nie je zaručená ochrana hlavy používateľa, najmä pri páde z bicykla alebo náraze. Prilba nespĺňala požiadavky bezpečného výrobku a bola klasifikovaná ako nebezpečný výrobok. Dovozca prijal dobrovoľné opatrenie, na základe ktorého stiahol predmetné cyklistické prilby z trhu a informoval spotrebiteľov o možnosti ich vrátenia. 

Záver

	Celoslovenská kontrolná akcia vytypovaných skupín OOP poukázala na skutočnosť, že nedostatky v označovaní týchto výrobkov stále pretrvávajú. Podľa harmonizovaných technických noriem, ktoré konkretizujú požiadavky na označovanie a poskytovanie informácií sa určité údaje a informácie majú udávať priamo na výrobku a ďalšie je potrebné uviesť  v priloženom letáku. Každá informácia musí byť uvedená v štátnom jazyku. Kontrolou sa potvrdilo, že pri súbehu týchto povinností sa často stáva, že informácie a označenie nie sú uvedené správne.

	Výsledky skúšania poukázali na potrebu pokračovania fyzického overovania, či výrobky OOP skutočne dosahujú tie vlastnosti, ktoré sú deklarované výrobcom. 
V prípade slnečných okuliarov je to najmä overenie značenej kategórie filtra, pri ktorom sa  kontrolami opakovane zistilo, že na trhu sa v ponuke pre spotrebiteľa nachádzajú vo veľkej miere najmä slnečné okuliare s kategóriu filtra 3, pričom skúšaním bolo zistené, že v skutočnosti mali filter nižšej kategórie, v dôsledku čoho sú spotrebitelia pri kúpe mylne informovaní o ochrane zraku  pri ich používaní . Podľa STN EN 12312 -1 slnečné okuliare s kategóriu filtra 3 poskytujú vysokú ochranu proti slnečnému žiareniu a slnečné okuliare s kategóriou filtra 2 poskytujú dobrú ochranu proti slnečnému žiareniu. 
Pri ochranných rukaviciach proti mechanickým rizikám  je to overenie, či skutočne dosahujú deklarovanú úroveň odolnosti voči mechanickým rizikám podľa STN EE 388, t.j. či zaručujú garantovanú ochrannú funkciu.

	Pozitívnym výsledkom skúšania je skutočnosť, že boli zistené len 2 druhy nebezpečných výrobkov:
-	ochranné rukavice z dôvodu nedodržania požiadaviek na neškodnosť vzhľadom na zistenie nadlimitného obsahu šesťmocného chrómu, čo môže u používateľa vyvolať alergickú kožnú reakciu; 
-	cyklistická prilba z dôvodu nevyhovujúceho systému upnutia, následkom ktorého nie je zaručená ochrana hlavy najmä pri páde z bicykla. 

Opatrenia

1.	Vo všetkých kontrolovaných prevádzkach boli spísané inšpekčné záznamy a v prípade zistených nedostatkov boli uložené záväzné pokyny na ich odstránenie.

2.	Podľa §6 ods. 1 zákona č. 128/2002 Z. z. v znení neskorších predpisov boli uložené opatrenia, ktorými bol predaj a dodávka zakázaný pri 118 druhoch OOP v hodnote 13 424,02 Eur do odstránenia zistených nedostatkov. 

3.	Dobrovoľné opatrenia na odstránenie zistených nedostatkov prijali kontrolované osoby na 438 druhov OOP v hodnote 24 795, 58 Eur.